آتلانتیک اوقیانوسدا یارانان "ایدالیا" قاسیرغاسی امریکانین فلوریدا ساحل‌لرینه چاتیب.
بو باره‌ده میللی قاسیرغا‌لارا نظارت مرکزی معلومات یاییب.
مرکزین معلوماتینا گؤره، 3-جو کاتقوری حدیندن آرتیق شدت‌لی "ایدا‌لیا" قاسیرغاسی فلوریدانین بیگ بند ساحل‌لرینی ووروب.
کولیین ماکسیموم سرعتی‌نین 300 کیلومتر ساعاتا چاتدیغی قئید اولونور.
سحر ساعات لاریندان اعتباراً 3-جو کاتقوری شدتی ایله ایالتده تأثیرینی گؤسترن "ایدا‌لیا" قاسیرغاسی بؤلگه‌ده گئنیش میقیاس‌لی الکتریک کسیلمه‌سینه، کوچه‌لری سو باسماسینا، هاوا لیمان‌لاری‌نین باغلانماسینا و اوچوش‌لارین لغوینه سبب اولوب.
داواملی کولک‌لرین تأثیری ایله دالغا اوزون‌لوغونون 3 متره یاخینلاشماسی ایله تامپا و فورت مایرز  کیمی ساحل بؤلگه‌لرینده کوچه‌لری باسان سویون سویه‌سی‌نین سرعتله یوکسلدیگی معلوماتی پایلاشیلیب.
فلوریدا فرمانداری ران دیسانتیس وئردیگی آچیقلامادا "ایدا‌لیا" قاسیرغاسی‌نین "تخمین ائدیلن‌دن چوخ داغینتییا سبب اولا بیله‌جگی" و تأثیر ساحه‌سی‌نین خریطه‌لرده گؤستریلن اراضی‌لردن کنارا چیخا بیله‌جگی باره‌ده خبردارلیق ائدیب.
پینلاس  شهری فوق  العاده حال‌لار ایداره  ائتمه مودیری کتی پرکینز ده وطنداش‌لارا "بولگه‌ده یوکسک سویه‌ده قابارما و چکیلمه‌نین (جزر و مد) باش وئرجگی " باره‌ده خبردارلیق ائتدی.
میللی اوقیانوس و اتمسفر رهبرلیگی‌نین معلوماتینا گؤره، "ایدا‌لیا" قاسیرغاسیندان قایناق‌لانان گوجلو و داوام‌لی کولک‌لر جورجیا ایالتینه طرف ایرلیلییر.
خاطیرلاداق کی، بون‌دان اول فلوریدا ایالتی‌نین فرمانداری ران دیسانتیس قاسیرغا ایله علاقه‌دار فوق العاده وضعیت اعلان ائدیب.
